DCORP ดีดบวกกว่า 18.52% หลังราคาหุ้นร่วงแรง 4 วันติด!
DCORP ดีดบวกกว่า 13.58% หลังราคาหุ้นร่วงแรง 4 วันติด! ล่าสุด ณ เวลา 10.40 น. ราคาอยู่ที่ 3.84บาท บวก 0.60 บาท หรือ 18.52% สูงสุดที่ 4 บาท ต่ำสุดที่ 3.24 บาท มูลค่าซื้อขายที่ 446.20 ล้านบาท
11 ก.ค. 2560

ผู้สื่อข่าวรายงานว่า ราคาหุ้นบริษัท ดีมีเตอร์ คอร์ปอเรชั่น จำกัด (มหาชน) หรือ DCORP ณ เวลา 10.40 น. ราคาอยู่ที่ 3.84บาท บวก 0.60 บาท หรือ 18.52% สูงสุดที่ 4 บาท ต่ำสุดที่ 3.24 บาท มูลค่าซื้อขายที่ 446.20 ล้านบาท ขณะที่ดัชนีตลาดหุ้นไทยโดยรวมลบ 0.14%

โดยราคาหุ้น DCORP ปรับตัวขึ้นแรงในวันนี้ หลังจากร่วงแรงติดต่อกัน 4 วันทำการ นับตั้งแต่ราคาหุ้นอยู่ที่ 5.30 บาท เมื่อวันที่ 4 ก.ค.60
ทั้งนี้ แหล่งข่าวจาก DCORP ระบุว่าในสัปดาห์ที่ผ่านมาราคาหุ้นของ DCORP ที่ปรับลดลงแรง ซึ่งเกิดจากผู้ถือหุ้นรายใหญ่รายหนึ่งถูกบังคับขาย (Forced Sell) แต่ผู้ถือหุ้นรายใหญ่อื่นไม่ได้ตื่นตระหนกและเทขายหุ้นตามราคาที่ปรับลงมา เพราะมองเป็นเรื่องการบริหารพอร์ตส่วนบุคคล และเป็นไปตามหลักเกณฑ์ของตลาดเท่านั้น
ขณะที่แหล่งข่าวระบุต่อว่า นายอนิศ โอสถานุเคราะห์ ประธานเจ้าหน้าที่บริหาร DCORP ยืนยันว่าผู้ถือหุ้นรายใหญ่ทั้งหมดไม่หวั่นไหวไปกับราคาหุ้นที่เปลี่ยนแปลง เพราะเชื่อมั่นในพื้นฐานของการดำเนินธุรกิจ DCORP ทั้งในธุรกิจพลังงานและอินโนเวชั่นที่เป็นเทรนด์มาแรงทั้งในปัจจุบันและอนาคต ซึ่งบริษัทได้เตรียมการรองรับในแนวทางต่างๆ ไว้ในทุกด้าน  เพื่อสร้างความมั่นใจและความเชื่อมั่นของนักลงทุนให้กลับมาอีกครั้ง
 
อย่างไรก็ตามประเด็นดังกล่าวเป็นที่น่าจับตาว่าผลการดำเนินงานในไตรมาส 2/60 ของ DCORP จะออกมามีกำไรสุทธิหรือไม่ หลังจากที่ไตรมาส 1/60 มีผลขาดทุนสุทธิ 16.96 ล้านบาท